
Dopamin és norepinefrin oxidációja peroxomonoszulfát-ionnal

Jelen munkában a norepinefrin és a dopamin oxidációját tanulmányoztuk peroxomonoszulfát-ion jelenlétében, elsősorban UV-vis spektrofotometriás detektálási módszerrel.
Az előkísérleteink során rögzített spektrális változások alapján megállapítottuk, hogy a vizsgált reakciók többlépéses folyamatok, illetve kiválasztottunk egy jól követhető hullámhosszt, melyen további méréseinket végezhetjük (279 nm).
A reakciók sztöchiometriáját elektrospray tömegspektrometriás és 1H-NMR módszerrel is megkíséreltük tanulmányozni. Vizsgálataink során egyértelmű következtetést nem tudtunk levonni, az eredmények azonban azt valószínűsítik, hogy a többlépéses reakció első oxidációs köztiterméke mindkét katecholamin esetében a kételektronos oxidációval keletkező o-kinon forma, s emellett, a dopamin esetén dopamin-N-oxid képződésére utaló jelek is tapasztalhatók.
A dopamin és peroxomonoszulfát-ion közötti reakció kinetikai vizsgálatakor tapasztaltak arra utaltak, hogy a reakció dopaminra nézve telítési, míg peroxomonoszulfát-ionra nézve kevert első- és másodrendű kinetikát mutat (pH = 7,0; 6,2; 5,2; 4,7). A 4-es pH-n végzett vizsgálataink során azt tapasztaltuk, hogy a több lépésben lejátszódó oxidációs folyamat első lépésében a peroxomonoszulfát-ionra nézve elsőrendű a reakció, míg a következő lépésben nagy peroxomonoszulfát-ion koncentrációknál az oxidálószer már nem befolyásolja a reakciósebességet. Megállapítottuk, hogy erősen savas közegben (pH = 1,5) számottevő változás már nem történik.
A norepinefrin és a peroxomonoszulfát-ion között lejátszódó reakció esetén a kezdeti reakciósebesség koncentrációfüggésének vizsgálatakor tapasztaltak arra utaltak, hogy oxonra nézve kevert első- és másodrendű, míg norepinefrinre nézve elsőrendű kinetikát mutat (pH = 7,0; 6,2; 5,2; 4,7). A 4-es pH-n mért kinetikai görbék jelentősen eltértek az addig tapasztaltaktól. Az oxonra nézve elsőrendű kinetika állapítható meg az először lejátszódó reakcióra, azonban a második folyamat telítési kinetikát mutat, a reakciósebességet nagy oxonkoncentrációknál a peroxomonoszulfát-ion nem befolyásolja. Erősen savas közegben (pH = 1,5) nem megy végbe a reakció.
Megalapozott kinetikai modellek felállítása azonban, elsősorban az oxidációs folyamatok igen összetett jellege miatt, még további kísérleti munkát igényel.



